ΓΡΑΠΤΗ ΕΡΩΤΗΣΗ E-3145/98

υποβολή: Marjo Matikainen-Kallström (PPE) προς την Επιτροπή

(16 Οκτωβρίου 1998)

Θέμα: Δυνατότητα των ομάδων στόχων να επηρέαζουν την υλοποίηση των προγραμμάτων ανταλλαγών της Επιτροπής

Η Επιτροπή έχει υπογραμμίσει τη σημασία του ρόλου που θα διαδραματίζουν οι κοινωνικοί εταίροι στα προγράμματά της για την εκπαίδευση, τη νεολαία και τις ανταλλαγές ασκουμένων της περιόδου 2000-2006. Κατά την ανάπτυξη και την υλοποίηση των προγραμμάτων θα δοθεί ιδιαίτερα μεγάλο βάρος στη βελτίωση της δυνατότητας των τελικών ομάδων στόχων των εν λόγω προγραμμάτων να επηρεάζουν την όλη δραστηριότητα.

Πώς προτίθεται να λάβει υπόψη της η Επιτροπή το δικαίωμα των χρηστών των προγραμμάτων να εκφράζουν δημοκρατικά τη γνώμη τους, να προωθήσει τη διαφάνεια και να διασφαλίσει ότι οι τελικές ομάδες στόχοι των εν λόγω προγραμμάτων θα λάβουν μέρος στη διαχείριση και την υλοποίηση των προγραμμάτων;

Απάντηση της κας Cresson εξ ονόματος της Επιτροπής

(27 Νοεμβρίου 1998)

Οι ομάδες στόχοι στις οποίες αναφέρεται το αξιότιμο μέλος συμμετέχουν πλήρως στα προγράμματα της Επιτροπής για την εκπαίδευση, την κατάρτιση και τη νεολαία. Το κοινό που αποτελεί το στόχο και τους δικαιούχους των προγραμμάτων αυτών είναι πολύ μεγάλο. Οι ανάγκες και οι ανησυχίες των ατόμων αυτών μπορούν να εκφραστούν στα πλαίσια των κοινοτικών διαδικασιών λήψης αποφάσεων μέσω των φορέων του Συμβουλίου και του Ευρωπαϊκού Κοινοβουλίου και σε επίπεδο διαχείρισης προγράμματος μέσω των επιτροπών διαχείρισης, μεταξύ άλλων, σύμφωνα με τους κανόνες της επιτροπολογίας, καθώς και μέσω των αρμόδιων εθνικών φορέων εφαρμογής των κρατών που συμμετέχουν στα προγράμματα.

Επιπλέον, όσον αφορά το πρόγραμμα Socrates(1), η Επιτροπή διοργανώνει τακτικές διαβουλεύσεις με ορισμένες ομάδες στόχους, όπως οι ευρωπαϊκές ενώσεις πανεπιστημίων ή οι ενώσεις που δραστηριοποιούνται στον τομέα της εκπαίδευσης.

Όσον αφορά το πρόγραμμα Leonardo da Vinci(2), οι κοινωνικοί εταίροι τόσο ως εκπρόσωποι των εργαζομένων όσο και ως εκπρόσωποι των εργοδοτών συμμετέχουν στην εφαρμογή των προγράμματος σε δύο επίπεδα. Στο κοινοτικό επίπεδο εκπροσωπούνται στην επιτροπή του προγράμματος σύμφωνα με τους κανόνες της επιτροπολογίας. Στο εθνικό επίπεδο, οι δομές διαχείρισης καλούνται να συμπεριλάβουν τους κοινωνικούς εταίρους στην εφαρμογή του προγράμματος. Εξάλλου, οι δομές διαχείρισης στα κράτη μέλη μπορούν να συμπεριλάβουν και άλλους εκπροσώπους του κοινού που αποτελεί το στόχο του προγράμματος σύμφωνα με τις εθνικές μεθόδους που ακολουθούνται.

Όσον αφορά το πρόγραμμα Jeunesse(3), η ενεργός συμμετοχή των νέων βρίσκεται στον πυρήνα του προγράμματος. Αυτός είναι και ο λόγος για τον οποίο οι νέοι εθελοντές, οι ομάδες των νέων και οι αρμόδιοι του προγράμματος εκπονούν οι ίδιοι τα σχέδια που χρηματοδοτούνται στο πλαίσιο του προγράμματος. Επιπλέον, η Επιτροπή, με βάση την εμπειρία που αποκτήθηκε τα τελευταία δέκα χρόνια, προτίθεται να παράσχει τη δυνατότητα της ενεργού συμμετοχής αυτών των ομάδων στόχων μέσω του Forum Jeunesse αλλά και στα πλαίσια των επιτόπιων επισκέψεων και της συνεχούς αξιολόγησης.

Τέλος, η Επιτροπή διερευνά και άλλες δυνατότητες ενίσχυσης της ενεργού συμμετοχής των νέων στην πολιτική και κοινωνική ζωή καθώς και στις διάφορες διαδικασίες λήψης αποφάσεων σε τοπικό, εθνικό και ευρωπαϊκό επίπεδο.

(1) COM(98)329 τελικό.

(2) ΕΕ C 309 της 9.10.1998.

(3) ΕΕ C 311 της 10.10.1998.